|  |
| --- |
| ValtiovarainministeriöLainsäädäntöneuvos Leo Parkkonenvaltiovarainministerio@vm.fi |
|  |
|  |
| Asia: Lausuntopyyntö luonnoksesta hallituksen esitykseksi eduskunnalle laeiksi nestemäisten polttoaineiden valmisteverosta annetun lain liitteen verotaulukon ja valmisteverolain 5§ muuttamisesta, VM099:00/2019 |

Pyydettynä lausuntona luonnoksesta hallituksen esitykseksi eduskunnalle laeiksi nestemäisten polttoaineiden valmisteverosta annetun lain liitteen verotaulukon ja valmisteverolain 5§ muuttamisesta Metsäteollisuus ry toteaa seuraavaa:

Metsäteollisuuden noin 80 miljoonan tonnin vuotuisista kuljetuksista Suomen rajojen sisällä noin 75 % on tiekuljetuksia. Kumipyöräkuljetusten rooli metsäteollisuuden kuljetusketjussa tulee jatkossakin olemaan keskeinen. Kuljetusmäärät ovat uusien investointien myötä kasvussa useita miljoonia tonneja vuositasolla.

Dieselpolttoaineen verokanta Suomessa on Euroopan korkeimpia. Myös metsätyökoneissa käytettävän kevyen polttoöljyn verotaso on nousussa. Hallituksen esitys nostaisi dieselveron tasoa 5,89 snt/litra 1.8.2020 alkaen. Korotus nostaisi metsäteollisuuden tiekuljetuskustannuksia vuositasolla lähes 20 miljoonaa euroa vuodesta 2021 alkaen, ja vajaa 9 miljoonaa euroa jo vuonna 2020. Täysimääräisenä vaikutus metsäteollisuuden kustannuksiin on jo yhdessä vuodessa enemmän kuin vuosien 2012-2018 aikana tehtyjen dieselveron korotusten yhteensä. Esitys dieselpolttoaineen veronkorotuksesta on epävakaat talousnäkymät huomioon ottaen huonosti harkittu ja heikentää teollisuuden kilpailukykyä.

Tiekuljetusten kilpailukyky ja toimivuus on metsäteollisuudelle elintärkeä. Hallituksen tulee pidättäytyä teollisuuden kuljetusten kustannusrasitetta lisäävistä ja kilpailukykyä heikentävistä polttoaineveron korotuksista.

Metsäteollisuus ry

Timo Jaatinen

toimitusjohtaja